open-index/open-wikipedia-markdown huggingface dataset:
আমিন উল্লাহ শেখ (বীর বিক্রম)

**আমিন উল্লাহ শেখ** (জন্ম: অজানা - মৃত্যু: ১৯৯৯) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে। 

## জন্ম ও শিক্ষাজীবন
আমিন উল্লাহ শেখের পৈতৃক বাড়ি চাঁদপুরের ফরিদগঞ্জ উপজেলার পাইকপাড়া গ্রামে। তার বাবার নাম নোয়াব আলী শেখ এবং মায়ের নাম মাহমুদা খাতুন। তার স্ত্রীর নাম আয়েশা বেগম। তাদের এক মেয়ে, ছয় ছেলে।

## কর্মজীবন
আমিন উল্লাহ শেখ পাকিস্তানি নৌবাহিনীতে ইলেকট্রিক আর্টিফিসার (ইএ) পদে চাকরি করতেন। ১৯৭১ সালে ফ্রান্সের তুলন নৌঘাঁটিতে সাবমেরিনার হিসেবে প্রশিক্ষণে ছিলেন। মুক্তিযুদ্ধ শুরু হলে ৩১ মার্চ আরও সাতজন বাঙালি সাবমেরিনারের সঙ্গে তুলন থেকে পালিয়ে অনেক বাধাবিপত্তি অতিক্রম করে ভারতে যান। পরে তিনি মুক্তিবাহিনীর নৌ-উইংয়ে অন্তর্ভুক্ত হন।

## মুক্তিযুদ্ধে ভূমিকা
মুক্তিযুদ্ধকালে মুক্তিবাহিনীর নৌ মুক্তিযোদ্ধারা কেন্দ্রীয় পরিকল্পনায় আগস্ট মাসে একযোগে কয়েকটি সফল অপারেশন পরিচালনা করেন। এতে পাকিস্তান সরকারের ভিত কেঁপে ওঠে। বহির্বিশ্বে বাংলাদেশের মুক্তিযুদ্ধ নিয়ে হইচই পড়ে। এর সাংকেতিক নাম ছিল ‘অপারেশন জ্যাকপট’। এরপর নৌ মুক্তিযোদ্ধারা বাংলাদেশ থেকে ভারতে ফিরে যান। কিছুদিন পর তারা কয়েকটি দলে বিভক্ত হয়ে আবার বাংলাদেশে রওনা হন। আমিন উল্লাহ শেখের নেতৃত্বে ২৬ জনের একটি দল রওনা হয় চাঁদপুরের উদ্দেশে। অক্টোবর মাসের শেষে তারা চাঁদপুরে পৌঁছান। এবার আগের মতো কেন্দ্রীয় পরিকল্পনা ছিল না। কোনো নির্দিষ্ট এলাকা বা সময় বেঁধে দেওয়া হয়নি। প্রতিটি দলের দলনেতা সহযোদ্ধাদের সঙ্গে আলোচনা করে টার্গেট নির্ধারণ করতেন। দ্বিতীয় পর্যায়ে আমিন উল্লাহ শেখরা চাঁদপুরে অনেকগুলো অপারেশন করেন। এর মধ্যে বার্মা ইস্টার্ন (বর্তমানে মেঘনা) কোম্পানির তেলের ডিপো, এমভি লোরেম, এমভি স্বামী, এমভি লিলিসহ চীনা পতাকাবাহী জাহাজ ও পাকিস্তান নৌবাহিনীর গানবোট ধ্বংস উল্লেখযোগ্য। ৩০ অক্টোবর রাতে তারা দুটি দলে বিভক্ত হয়ে একই সময় দুটি অপারেশন করেন। আমিন উল্লাহ শেখ পরিকল্পনা করেছিলেন ওই রাতে তারা চাঁদপুরের ভাটিতে নীলকমলের কাছে অপারেশন করবেন। সেখানে রাতে পাকিস্তানি সেনা ও নৌবাহিনীর কয়েকটি গানবোট নোঙর করা থাকত। এদিকে ডাকাতিয়া নদীর লন্ডন ঘাটে মার্কিন পতাকাবাহী এমভি লোরেমও সেদিন নোঙর করা ছিল। জাহাজটি পাকিস্তানিদের জন্য খাদ্য ও সমরাস্ত্র বহন করে সেখানে আসে। এ খবর আমিন উল্লাহ শেখ সে দিনই জানতে পারেন। তিনি সহযোদ্ধাদের সঙ্গে আলোচনা করে একই দিন ওই জাহাজেও অভিযান পরিচালনার সিদ্ধান্ত নেন। তার প্রত্যক্ষ তত্ত্বাবধানে পরিচালিত হয় পাকিস্তানি গানবোট ধ্বংসের অভিযান। অপর দল এমভি লোরেম জাহাজ ধ্বংস করে। নীলকমলে নিরাপত্তাব্যবস্থা ছিল অত্যন্ত মজবুত। এরই মধ্যে সে দিন তার সহযোদ্ধারা দুঃসাহসিকতার সঙ্গে মাইন লাগিয়ে পাকিস্তানি নৌবাহিনীর একটি গানবোট ডুবিয়ে দেন। দুর্ধর্ষ নৌ-মুক্তিযোদ্ধাদের আক্রমণ পাকিস্তানিরা কঠোর নিরাপত্তাবলয় তৈরি করেও প্রতিরোধ করতে পারেনি। অন্যদিকে লন্ডন ঘাটে ডুবে যাওয়া ‘এমভি লোরেম’ স্বাধীনতার পর তিন দশক ওই অভিযানের স্মৃতি বহন করে। তখন পর্যন্ত সেটি উদ্ধার করা সম্ভব হয়নি। মুক্তিযুদ্ধকালের এসব অভিযানের ধরন ও বিবরণ এখন মনে হয় একই রকম। কিন্তু বাস্তবে কোনো ঘটনাই এক রকম ছিল না। স্থান ও অবস্থানভেদে প্রতিটি অভিযান ছিল ভিন্ন রকমের। সুচিন্তিত পরিকল্পনা করে মুক্তিযোদ্ধাদের এক একটি অভিযান সফল করতে হয়েছে।

## পুরস্কার ও সম্মাননা
* বীর বিক্রম

## তথ্যসূত্র

বিষয়শ্রেণী:বীর বিক্রম
বিষয়শ্রেণী:১৯৯৯-এ মৃত্যু
বিষয়শ্রেণী:চাঁদপুর জেলার ব্যক্তি
সুতরাং

**সুতরাং** ১৯৬৪ সালে মুক্তিপ্রাপ্ত বাংলাদেশের স্বাধীনতাপূর্ব একটি পাকিস্তানি বাংলা ভাষার চলচ্চিত্র। ছবিটি পরিচালনা করেছেন সুভাষ দত্ত এবং তিনি এই ছবিতে একটি গ্রামের ছেলের চরিত্রে অভিনয় করেছেন। সুভাষ দত্ত ছাড়াও ছবির প্রধান প্রধান চরিত্রগুলোতে অভিনয় করেছেন কবরী, রানী সরকার, বেবী জাসমীন, বেবী জামান, মেছবাহ, আকবর, মঞ্জুর, ইনাম, সিরাজ, মেহেদী, খান জইনুলসহ আরো অনেকে। সৈয়দ শামসুল হক এই চলচ্চিত্রের চিত্রনাট্য, সংলাপ রচনা করেছিলেন এবং সকল গানের গীতিকার ছিলেন।

এটি কবরী অভিনীত প্রথম চলচ্চিত্র। সুভাষ দত্তের প্রথম পরিচালিত চলচ্চিত্র। এই চলচ্চিত্রের মাধ্যমে সত্য সাহার চলচ্চিত্র সংগীত পরিচালনার অভিষেক ঘটে। এটি বাংলাদেশের প্রথম চলচ্চিত্র হিসেবে আন্তর্জাতিক চলচ্চিত্র সম্মাননা লাভ করেছিল। ১৯৬৫ সালে *ফ্রাংকফুর্ট চলচ্চিত্র উৎসবে* দ্বিতীয় শ্রেষ্ঠ চলচ্চিত্র হিসেবে পুরস্কার লাভ করে।

## কাহিনী সংক্ষেপ

গ্রামের চঞ্চল তরুণী কবরীকে ( জরিনার ভূমিকায়)  ভালবাসে যুবক  সুভাষ দত্ত  ( আবদুল জব্বার খানের ভূমিকায়)। ভাবীকে দিয়ে জরিনার বাবার কাছে বিয়ের প্রস্তাব পাঠায় সে, কিন্তু জরিনার বাবা দরিদ্র জব্বারের সাথে মেয়ের বিয়ে দিতে রাজি হয়না। টাকা উপার্জনের উদ্দেশ্যে ঢাকায় এসে নৈশপ্রহরীর চাকরি নেয় জব্বার। টাকা আয় করে গ্রামে ফিরে দেখে জরিনার বিয়ে হয়ে গেছে। ভাঙা মনে শহরে ফিরে আসে জব্বার। ওদিকে মদ্যপ  স্বামীর সংসারে নির্যাতন আর অপমানের শিকার হয় জরিনা। নিরুপায় জরিনার বাবা জব্বারের সাহায্য নেয়ার জন্য শহরে আসে। ঘটনাচক্রে জরিনার সাথে দেখা হয় জব্বারের। এভাবে বিয়োগান্তক পরিণতির দিকে এগিয়ে যায় কাহিনী।

## শ্রেষ্ঠাংশে
* কবরী - 
* সুভাষ দত্ত - 
* রানী সরকার
* বেবী জাসমীন -
* বেবী জামান -
* মেছবাহ -
* আকবর -
* মঞ্জুর -
* ইনাম -
* সিরাজ -
* মেহেদী -
* খান জয়নুল -

## সম্মাননা
;ফ্রাংকফুর্ট চলচ্চিত্র উৎসবে
* দ্বিতীয় শ্রেষ্ঠ চলচ্চিত্র - (১৯৬৫)
;পাকিস্তান চলচ্চিত্র উৎসব
* শ্রেষ্ঠ সহ-অভিনেতার পুরস্কার - (১৯৬৫)
## সংগীত
**সুতরাং ** ছবির সংগীত পরিচালনা করেন বাংলাদেশের বিখ্যাত সংগীত পরিচালক সত্য সাহা। 
### গানের তালিকা

* ‘তুমি আসবে বলে, কাছে ডাকবে বলে, ভালোবাসবে বলে শুধু মোরে’ - গায়িকাঃ আঞ্জুমান আরা বেগম।
*‘নদী বাঁকা জানি, চাঁদ বাঁকা জানি, তাহার চেয়ে আরও বাঁকা তোমার ছলনা’ - দ্বৈত কন্ঠেঃ মুস্তাফা জামান আব্বাসী ও ফেরদৌসী রহমান।১
*এই যে আকাশ, এই যে বাতাস - গায়কঃ আব্দুল আলীম ও কাজী আনোয়ার হোসেন।
*এমন মজা হয় না, গায়ে সোনার গয়না, বুবুমণির বিয়ে হবে বাজবে কত বাজনা - শিশুশিল্পী আলেয়া শরাফী।

## নোট
১ মুস্তাফা জামান আব্বাসী ও ফেরদৌসী রহমানের একত্রে প্রথম চলচ্চিত্রের গান ছিল

## তথ্যসূত্র

## বহিঃসংযোগ
সুতরাং - বাংলা মুভি ডাটাবেজ

বিষয়শ্রেণী:১৯৬৪-এর চলচ্চিত্র
বিষয়শ্রেণী:বাংলাদেশী চলচ্চিত্র
বিষয়শ্রেণী:বাংলা ভাষার পাকিস্তানি চলচ্চিত্র
বিষয়শ্রেণী:বাংলা ভাষার চলচ্চিত্র
বিষয়শ্রেণী:সুভাষ দত্ত পরিচালিত চলচ্চিত্র
বিষয়শ্রেণী:সত্য সাহা সুরারোপিত চলচ্চিত্র
বিষয়শ্রেণী:১৯৬০-এর দশকের বাংলা ভাষার চলচ্চিত্র
জড়তা

থাম্ব
**জড়তা** বা **জাড্য** বলতে, কোনো বস্তু যে অবস্থায় আছে সেই অবস্থায় থাকতে চাওয়ার যে প্রবণতা, বা সেই অবস্থা যেমন গতি বা স্থিতাবস্থা বজায় রাখতে চাওয়ার যে ধর্ম, তা বোঝানো হয়ে থাকে। জড়তার ধারণা পদার্থবিজ্ঞানের একটি মৌলিক বিষয় যা বস্তুর গতীয় অবস্থা সম্পর্কে ধারণা দেয় এবং বস্তুর উপর প্রযুক্ত বলের প্রভাব বর্ণনা করে। বিজ্ঞানী নিউটন তার *ফিলোসোফিয়া ন্যাচারালিস প্রিন্সিপিয়া ম্যাথম্যটিকা* বইতে জড়তাকে তার প্রথম সূত্রের সাহায্যে ব্যাখ্যা করেন। নিউটনের প্রথম সূত্রটি হল: “বাহ্যিক বল প্রয়োগ না করলে স্থির বস্তু স্থিরই থাকে এবং গতিশীল বস্তু সুষম দ্রুতিতে সরল পথে চলতে থাকে।”

## প্রকারভেদ
জড়তা দুই ধরনের। যথা:
এক. স্থিতি জড়তা বা স্থিতিজাড্য
দুই. গতি জড়তা বা গতিজাড্য

## জড়তার পরিমাপ

বস্তুর জড়তা এর ভর এবং বেগের উপর নির্ভর করে। কোন বস্তুর বেগ যত বেশি হবে বা ভর যত বেশি হবে সেটির জড়তা তত বেশি হবে। বস্তুর ভরবেগ হল এর জড়তার একটি পরিমাপ। কোন গতিশীল বস্তুর ভর ও বেগের গুণফলকে ভরবেগ বলা হয়। কোন বস্তুর ভরবেগ যত বেশি তার জড়তা তত বেশি হবে এবং এটি চলার পথে কোন বস্তুকে তত বেশি বল প্রয়োগ করতে পারবে। এবং বস্তুটিকে স্থির অবস্থায় আনতে তত বেশি বল প্রয়োগ করতে হবে।
গানিতিকভাবেঃ

কোন বস্তুর ভরবেগ p, বেগ v, ভর m হলে

p = mv

আবার কোন স্থির বস্তুর ভর যত বেশি হবে তকে গতিশীল করতে তত বেশি বল প্রয়োগ করতে হবে। কারণ ভর বেশি হলে এর জড়তাও বেশি হবে।

উদাহরণস্বরূপ বলা যায় যে ২০০মিটার/সেকেন্ড বেগের ০.০৫কিলোগ্রাম ভরের একটি বুলেট যে পরিমাণ জড়তা সম্পন্ন ১০০০ কিলোগ্রাম ভরের ০.০১ মিটার/সেকেন্ড বেগের একটি গাড়ির জড়তা সমান এবং দুটিকে থামাতেই সমান পরিমাণ বল প্রয়োগ করতে হবে। কারণ উভয়েরই ভরবেগ ১০কিলোগ্রাম x মিটার/সেকেন্ড।

এছাড়া বলও জড়তার পরিমাপক ধরা হয়ে থাকে। 

সুতরাং জড়তার পরিমাপক হলো বস্তুর ভর,বেগ, ভরবেগ এবং বল। 

## তথ্যসূত্র

বিষয়শ্রেণী:গতিবিজ্ঞান
বিষয়শ্রেণী:চিরায়ত বলবিজ্ঞান
বিষয়শ্রেণী:ভর
বিটিভি ওয়ার্ল্ড

**বিটিভি ওয়ার্ল্ড** ছিল রাষ্ট্রীয় বাংলাদেশ টেলিভিশনের মালিকানাধীন একটি বাংলাদেশী বাংলা ভাষার স্যাটেলাইট ও কেবল টেলিভিশন চ্যানেল। এশিয়াস্যাট ৩ স্যাটেলাইটের মাধ্যমে এটি ২০০৪ সালের ১১ এপ্রিলে সম্প্রচার শুরু করে। বিটিভি ওয়ার্ল্ড বেশিরভাগ সময় বিটিভির ঢাকা কেন্দ্রের অনুষ্ঠানগুলি সিমুলকাস্ট করত। পরে বিটিভি ঢাকার টেরেস্ট্রিয়াল ফিডের সম্প্রচার বন্ধের সময়, বিটিভি ঢাকা বিটিভি ওয়ার্ল্ডের সম্প্রচার সিমুলকাস্ট করত। 

বিটিভি ওয়ার্ল্ড ঢাকার রামপুরায় অবস্থিত বিটিভি ভবন থেকে সারা বিশ্বে সম্প্রচার করত। এটি ঘোষণা করা হয়েছিল যে বিটিভি ওয়ার্ল্ডকে একটি বিনোদন চ্যানেলে রূপান্তরিত করা হবে, যার সময়সূচী হবে বিটিভি ঢাকা থেকে আলাদা। ২০২৪ সালের ৩১ ডিসেম্বর বিটিভি ওয়ার্ল্ড বন্ধ করে দেওয়া হয় ও এর পরিবর্তে পূর্ণাঙ্গ টেলিভিশন চ্যানেল হিসেবে সংবাদভিত্তিক “বিটিভি নিউজ” যাত্রা শুরু করে।

## ইতিহাস

২০০৩ সালের ২৫ ডিসেম্বরে, বাংলাদেশ টেলিভিশনের ৩৯তম বার্ষিকীতে একে স্যাটেলাইট টেলিভিশনে সম্প্রচার শুরু করার পরিকল্পনা করা হয়। তবে প্রযুক্তিগত অসুবিধার কারণে সেই পরিকল্পনায় স্থাগিত করা হয়। ২০০৪ সালের ১১ এপ্রিল বাংলাদেশ টেলিভিশন বিটিভি ওয়ার্ল্ডের মাধ্যমে স্যাটেলাইটে সম্প্রচার শুরু করে। এটি স্যাটেলাইটের ব্যান্ড সি ব্যবহার করে হংকংয়ের এশিয়াস্যাট ৩-এর মাধ্যমে সম্প্রচার করত, যা ওশেনিয়া, এশিয়া, এবং ইউরোপ কভার করত। বিটিভি ওয়ার্ল্ড আন্তর্জাতিক দর্শকদের জন্য ইংরেজি ভাষার অনুষ্ঠান প্রযোজনা করারও পরিকল্পনা করে।

২০১২ সালের ৫ নভেম্বরে, বিটিভি ঢাকা কেন্দ্রের মাধ্যমে স্যাটেলাইটে ২৪-ঘণ্টার সম্প্রচার শুরু করে এবং, এর টেরেস্ট্রিয়াল ফিডের সম্প্রচার বন্ধের সময়, বিটিভি ওয়ার্ল্ডের সম্প্রচার সিমুলকাস্ট করা শুরু করে। ২০১৭ সাল হিসেবে এশিয়াস্যাট ৭ স্যাটেলাইটের মাধ্যমে বিটিভি ওয়ার্ল্ড বিশ্বের ৪৯টি দেশে সম্প্রচার হত। ২০১৮ সালে বিটিভি ওয়ার্ল্ড বঙ্গবন্ধু-১ স্যাটেলাইট ব্যবহার করে সম্প্রচার শুরু করে।

২০১৯ সালের ২ সেপ্টেম্বরে ভারতের ডিডি ফ্রি ডিশে বিটিভি ওয়ার্ল্ড সম্প্রচার শুরু করে। ২০২০ সালের ১০ এপ্রিলে বিটিভি মধ্যপ্রাচ্য এবং উত্তর আফ্রিকায়ও সম্প্রচার শুরু করে। ২০২১ সালের মে মাসে বিটিভি ওয়ার্ল্ড, এর ভ্রাতৃপ্রতিম চ্যানেলসমূহসহ, বিশ্বজুড়ে স্ট্রিম করার জন্য বিটিভি অ্যাপে যুক্ত হয়। ২০২১ সালের আইসিসি পুরুষ টি২০ বিশ্বকাপ প্রচারের সময়, ২৯ অক্টোবর তারিখে জনপ্রিয় অনুষ্ঠান *[[ইত্যাদি]]* কেবল বিটিভি ওয়ার্ল্ডে প্রচার হয়। ২০২২ সালের মে মাসে বাংলাদেশ সরকার দেশের বিমানবন্দরগুলিতে এর ভ্রাতৃপ্রতিম চ্যানেলসহ বিটিভি ওয়ার্ল্ডের সম্প্রচারের আদেশ দেয়। ২০২৪ সালের ১৮ জুলাই কোটা সংস্কার আন্দোলনের সময় বাংলাদেশ টেলিভিশনের সদর দফতরে অগ্নিসংযোগের পর বিটিভি ওয়ার্ল্ড সাময়িকভাবে সেই দিন সম্প্রচার বন্ধ করে দেয়। একই বছর ৩০শে ডিসেম্বর বিটিভি ওয়ার্ল্ডকে স্বতন্ত্র নিউজ চ্যানেলে রূপান্তরের প্রশাসনিক অনুমোদন প্রদান করা হয়। ৩১ ডিসেম্বর বিটিভি ওয়ার্ল্ড বন্ধ করে দেওয়া হয় ও এর পরিবর্তে বিটিভি নিউজ যাত্রা শুরু করে।

## সম্প্রচার

## আরো দেখুন

* বাংলাদেশ টেলিভিশন 
* বিটিভি চট্টগ্রাম

## তথ্যসূত্র

বিষয়শ্রেণী:বাংলাদেশ টেলিভিশন
বিষয়শ্রেণী:বাংলাদেশে টেলিভিশন
বিষয়শ্রেণী:বাংলাদেশের সরকারি টেলিভিশন
বিষয়শ্রেণী:বাংলাদেশের টেলিভিশন চ্যানেল
বিষয়শ্রেণী:২০০৪-এ বাংলাদেশে প্রতিষ্ঠিত
বিষয়শ্রেণী:২০০৪-এ প্রতিষ্ঠিত টেলিভিশন চ্যানেল ও স্টেশন
বিষয়শ্রেণী:ঢাকার গণমাধ্যম
অ্যালান আইজ্যাক

**অ্যালান রেমন্ড আইজ্যাক**, সিএনজেডএম (; জন্ম: ২০ জানুয়ারি, ১৯৫২) নিউজিল্যান্ডের সাবেক ক্রিকেট খেলোয়াড়। এছাড়াও তিনি আইসিসি’র সভাপতির দায়িত্ব পালন করেন। ২০০৮-২০০৯ মেয়াদে নিউজিল্যান্ড ক্রিকেট বোর্ডের সভাপতি হিসেবে আসীন হন। বামহাতি ব্যাটসম্যানরূপে শৈশবকাল থেকেই ওয়েলিংটনে ক্রিকেট খেলেছেন **অ্যালান আইজ্যাক**।

## কর্মজীবন
২০১২ সালে আন্তর্জাতিক ক্রিকেট কাউন্সিলের সভাপতি হিসেবে ভারতীয় ক্রিকেট কন্ট্রোল বোর্ডের সাবেক সভাপতি শরদ পওয়ারের স্থলাভিষিক্ত হন। পরবর্তীতে ২৬ মে, ২০১৪ তারিখে বাংলাদেশ ক্রিকেট বোর্ডের সাবেক সভাপতি ও আইসিসি’র সাবেক সহ-সভাপতি আ হ ম মোস্তফা কামাল ১১শ সভাপতি হিসেবে তার স্থলাভিষিক্ত হন।

## সম্মাননা
২০১৩ সালের নববর্ষের সম্মাননায় ক্রিকেট ও ব্যবসায়ে অসামান্য অবদান রাখায় অ্যালান আইজ্যাককে কম্প্যানিয়ন অব দ্য নিউজিল্যান্ড অর্ডার অব মেরিট পদবীতে ভূষিত করা হয়।

## তথ্যসূত্র

## আরও দেখুন
* ডেভ রিচার্ডসন
* নিউজিল্যান্ড ক্রিকেট বোর্ড
* আইসিসি সভাপতিদের তালিকা
* আন্তর্জাতিক ক্রিকেট কাউন্সিল

## বহিঃসংযোগ

* 

বিষয়শ্রেণী:আইসিসি সভাপতি
বিষয়শ্রেণী:১৯৫২-এ জন্ম
বিষয়শ্রেণী:জীবিত ব্যক্তি
বিষয়শ্রেণী:নিউজিল্যান্ডীয় ক্রিকেটার
বিষয়শ্রেণী:নিউজিল্যান্ডের ক্রিকেট প্রশাসক
বিষয়শ্রেণী:ওয়েলিংটন সিটির ব্যক্তিত্ব
বিষয়শ্রেণী:কম্প্যানিয়ন অব দ্য নিউজিল্যান্ড অর্ডার অব মেরিট
বিষয়শ্রেণী:ওয়েলিংটনের ভিক্টোরিয়া বিশ্ববিদ্যালয়ের প্রাক্তন শিক্ষার্থী
ওলেভ ব্যাডেন পাওয়েল

**ওলেভ সেন্ট ক্লেয়ার ব্যাডেন-পাওয়েল, ব্যারোনেস ব্যাডেন-পাওয়েল**, জিবিই (; জন্ম: ২২ ফেব্রুয়ারি, ১৮৮৯ - মৃত্যু: ২৫ জুন, ১৯৭৭) স্কাউটিং এবং গার্ল গাইডসের প্রতিষ্ঠাতা রবার্ট ব্যাডেন পাওয়েলের সহধর্মিনী এবং সহযোগী হিসেবে স্কাউট আন্দোলনে ৩৫ বছরেরও অধিককাল সম্পৃক্ত ছিলেন। ইংল্যান্ডের চেষ্টারফিল্ডে 'ওলেভ সেন্ট ক্লেয়ার' নামে জন্মগ্রহণ করেন এবং পরবর্তীতে তিনি 'ওলেভ, লেডি ব্যাডেন-পাওয়েল'; 'দ্য ডোয়েজার ল্যাডি ব্যাডেন-পাওয়েল' নামেও পরিচিতি লাভ করেন।

## প্রারম্ভিক জীবন
চিত্রকর হ্যারল্ড সোয়ামেজের ৩য় এবং সর্বকনিষ্ঠ কন্যা ছিলেন। তিনি বাবা-মা এবং অনেক গভার্নেসের তত্ত্বাবধানে বাড়ীতে পড়াশোনা করেন। জীবনের প্রথম ২৩ বছরের মধ্যে সতেরটি বাড়ীতে বসবাস করেছেন। ওলেভ বহিরাঙ্গনের ক্রীড়া হিসেবে টেনিস, সুইমিং, ফুটবল, স্কেটিং এবং ক্যানোইংয়ের প্রতি আসক্ত ছিলেন। এছাড়াও তিনি ভায়োলিন বাজাতে ভালবাসতেন।

## বৈবাহিক জীবন
জানুয়ারি, ১৯১২ সালে ওলেভ ২য় বোয়ের যুদ্ধ বিজয়ী এবং স্কাউটের প্রতিষ্ঠাতা রবার্ট ব্যাডেন পাওয়েলের সাথে মিলিত হন। পাওয়েল তখন নিউইয়র্ক থেকে স্কাউটের বিশ্ব সফরে বের হয়েছেন। ২৩ বছর বয়সী ওলেভ এবং ৫৫ বছর বয়সী রবার্ট একই তারিখে জন্মগ্রহণ করেছিলেন। একই বছরের সেপ্টেম্বর মাসে গণমাধ্যমের কারণে বাগদান পর্ব সমাপণ করেন। কঠোর গোপনীয়তায় তারা ৩০ অক্টোবর, ১৯১২ সালে বিবাহবন্ধনে আবদ্ধ হন। ইংল্যান্ডের স্কাউট এবং গাইডেরা প্রত্যেকই এক পেনি করে চাঁদা সংগ্রহ করে ব্যাডেন-পাওয়েল দম্পতির জন্যে বিয়ের উপহারস্বরূপ একটি গাড়ী দেয়।

## স্কাউটিং
১৯১৮ সালে ওলেভ ব্রিটেনের চীফ গাইডরূপে নিযুক্ত হন। পরবর্তীতে একই বছর তিনি স্বর্ণমণ্ডিত সিলভার ফিস পুরস্কারে ভূষিত হন। ১৯৩০ সালে তিনি ওয়ার্ল্ড চীফ গাইড হিসেবে নির্বাচিত হন। গাইড এবং গার্ল স্কাউট আন্দোলনের বৃহৎ পরিসরে অংশগ্রহণ করে উত্তরণ ঘটান। আন্তর্জাতিক স্কাউট জাম্বুরীতে অংশগ্রহণসহ বিশ্বের ১১১টি দেশ পরিদর্শন করেন।

## তথ্যসূত্র

## বহিঃসংযোগ
* Olave Baden Powell&nbsp;— The World Chief Guide including a timeline
* Family details (from ePeerage)
* Robert Baden-Powell
* Photographs
* Olave's ancestry&nbsp;— one line
* Awards 

বিষয়শ্রেণী:১৮৮৯-এ জন্ম
বিষয়শ্রেণী:১৯৭৭-এ মৃত্যু
বিষয়শ্রেণী:পথপ্রদর্শক
বিষয়শ্রেণী:আন্তর্জাতিক স্কাউটিং নেতৃ
বিষয়শ্রেণী:ব্রোঞ্জ উলফ পুরস্কার প্রাপক
বিষয়শ্রেণী:ডায়াবেটিস থেকে মৃত্যু
বিষয়শ্রেণী:চেস্টারফিল্ড থেকে মানুষ
বিষয়শ্রেণী:স্কাউটিং অগ্রদূত
বিষয়শ্রেণী:যুক্তরাজ্যের স্কাউটিং ও পথপ্রদর্শক
বিষয়শ্রেণী:স্কাউট
বিষয়শ্রেণী:ব্রোঞ্জ উলফ পুরস্কার বিজয়ী
বিষয়শ্রেণী:ইংল্যান্ডে_বহুমূত্ররোগে_মৃত্যু
বাংলাদেশের ডাকটিকিট

thumb|220px|upright|১৯৭১এ প্রকাশিত বাংলাদেশের প্রথম ৮টি ডাকটিকেট
**বাংলাদেশের ডাকটিকেট** প্রথম প্রকাশিত হয়, ১৯৭১ সালের ২৯শে জুলাই, বাংলাদেশ একটি স্বাধীন রাষ্ট্র হিসাবে প্রতিষ্ঠিত হওয়ার আগে, মুক্তিযুদ্ধ চলাকালিন অবস্থায়। ১৯৭১ সালে বাংলাদেশের মুক্তিসংগ্রামের প্রতি বর্হিবিশ্বের দৃষ্টি আকর্ষণ ও বিভিন্ন বন্ধুভাবাপন্ন দেশের সমর্থন লাভের উদ্দেশ্যে মুজিবনগর সরকার বাংলাদেশে ডাকটিকিট প্রচলন করার সিদ্ধান্ত গ্রহণ করেন। অধ্যাপক-শিল্পী বিমান মল্লিক বাংলাদেশের প্রথম ৮টি ডাকটিকিটের নকশা করেন।

## প্রথম ডাকটিকিট প্রকাশের ইতিহাস
ব্রিটিশ পার্লামেন্টের সদস্য জন স্টোনহাউসের পরামর্শ অনুযায়ী ১৯৭১-এর এপ্রিলের শেষদিকে প্রবাসী বাংলাদেশ সরকারের প্রধানমন্ত্রী তাজউদ্দীন আহমদ ডাকটিকিট প্রকাশের বিষয়ে সিদ্ধান্ত গ্রহণ করেন সে অনুযায়ী স্টোনহাউস যুক্তরাজ্য প্রবাসী ভারতের পশ্চিমবঙ্গের বাঙালি গ্রাফিক শিল্পী অধ্যাপক বিমানচাঁদ মল্লিকের সঙ্গে যোগাযোগ করে এক প্রস্থ ডাকটিকিটের নকশা তৈরি করে দেওয়ার অনুরোধ করেন। বাংলাদেশ সরকারের প্রতিনিধি বিচারপতি আবু সাঈদ চৌধুরীর নির্দেশ মতো বিমানচাঁদ মল্লিক ডাকটিকিটের সম্পূর্ণ পরিকল্পনা, নকশা তৈরির দায়িত্বভার গ্রহণ করেন। সংবাদপত্র, রেডিও ও টেলিভিশনের মাধ্যমে নিরাপরাধ বাঙালি জনসাধারণের ওপর পাকিস্তানি সেনাবাহিনীর অমানুষিক অত্যাচারের কাহিনী শিল্পীর অজ্ঞাত ছিল না। তাই সেই প্রস্তাব ও দায়িত্ব গ্রহণ করে তিনি পূর্ববঙ্গের বাঙালিদের স্বাধিকার সংগ্রামে সাধ্যমতো সাহায্যদানের সুযোগটি গ্রহণ করেন। বিমানচাঁদ মল্লিক অধ্যাপনার কাজে ব্যস্ত থাকা সত্ত্বেও মাত্র ছয় সপ্তাহের মধ্যে আটটি ডাকটিকিটের নকশা তৈরির কাজ সম্পন্ন করেন। বিচারপতি আবু সাঈদ চৌধুরী এক স্মৃতিচারণে বলেছেন, 'এই ডাকটিকিট প্রকাশের ফলে মুজিবনগর সরকার যে বাংলাদেশ পরিচালনা করছে, এই ধারণা বিদেশে সমর্থন লাভ করে।'

ডাকটিকিটের ছিল; ১০ পয়সাঃ বাংলাদেশের মানচিত্র, ২০ পয়সাঃ ঢাকা বিশ্ববিদ্যালয়ে গণহত্যা, ৫০ পয়সাঃ ৭ কোটি ৫০ লক্ষ মানুষের জাতি, ১ টাকাঃ স্বাধীনতার পতাকা, ২ টাকাঃ ব্যালট বাক্স, ৩ টাকাঃ স্বাধীন সরকারের ঘোষণা - ভাঙা শিকল, ৫ টাকাঃ শেখ মুজিবুর রহমান এবং ১০ টাকাঃ বাংলাদেশকে সমর্থন করুন। ১৯৭১-এর ২৯শে জুলাই বাংলাদেশের প্রথম ৮টি ডাকটিকিট ও ১টি উদ্বোধনী খাম, বিভিন্ন দেশে আনুষ্ঠানিকভাবে প্রকাশ উপলক্ষে ব্রিটিশ পার্লামেন্ট একটি অনুষ্ঠানের আয়োজন করে। ৮টি ডাকটিকিট বিশিষ্ট্য প্রতি সেটের মূল্য ছিল ২১ টাকা ৮০ পয়সা।

## প্রথম ৮টি ডাকটিকিটের মূল্য
* ১০ পয়সাঃ বাংলাদেশের ভৌগোলিক অবস্থান।
* ২০ পয়সাঃ ঢাকা বিশ্ববিদ্যালয়ের হত্যাকাণ্ড।
* ৫০ পয়সাঃ সাড়ে সাত কোটি মানুষ।
* ১ টাকাঃ বাংলাদেশের পতাকা।
* ২ টাকাঃ ১৯৭০ সালের নির্বাচনের ফল।
* ৩ টাকাঃ ১০ এপ্রিল ১৯৭১ এ স্বাধীন বাংলাদেশ সরকার ঘোষণা।
* ৫ টাকাঃ বঙ্গবন্ধু শেখ মুজিবুর রহমান।
* ১০ টাকাঃ বাংলাদেশকে সমর্থন করুন।


## ১৬ ডিসেম্বর, ১৯৭১ পরবর্তী ডাকটিকেট
* ১৯৭২ সালের বিজয় দিবসে প্রকাশিত ডাকটিকিটের নকশা করেন কে. জি. মুস্তফা।
* ১৯৭২ সালের স্বাধীনতা দিবসে প্রকাশিত প্রতীক ছিল সংগ্রামের প্রতীক হিসাবে আগুনের ফুলকি, যার নকশা করেন নিতুন কুন্ডু।
* ৭ বীরশ্রেষ্ঠের স্মরণে প্রথম ডাকটিকেট প্রকাশিত হয় ১৬ ডিসেম্বর, ১৯৮২; যার নকশা করেন ছিলেন আহমেদ এফ করিম।

## তথ্যসূত্র
Ref: Bangladesh Postage Stamps Catalogue 1971-2023 (Fifth Edition) by Siddique Mahmudur Rahman

বিষয়শ্রেণী:বাংলাদেশের ডাক ব্যবস্থা
বিষয়শ্রেণী:দেশ অনুযায়ী ডাকটিকিট
বিষয়শ্রেণী:দেশ অনুযায়ী ডাকটিকেট সংগ্রহ
বিষয়শ্রেণী:বিষয় অনুযায়ী বাংলাদেশের ইতিহাস
পাথরের বন

thumb|right|300px|পাথরের বন যাওয়ার প্রধান প্রবেশপথ
**পাথরের বন** বা **পাথুরে বন** বা **স্টোন ফরেস্ট** () হচ্ছে চীনের ইউনান প্রদেশের চিরবসন্তের শহর কুনমিং থেকে ৮৫ কিলোমিটার দুরের সাইলন জেলার দিকে প্রকৃতির অপার বিস্ময়। পাথরের বন প্রকৃতির এক অদ্ভুত খেয়াল। চারিদিকে পাথরের অভূতপূর্ব সব কারুকার্য। চীনের ইউনান প্রদেশের এই পর্বতমালাটি হিমালয় পর্বতমালারই একটি অংশ। ছোট বড় উঁচু নিচু বিচিত্র পাথর দিগ্বিদিক এমনভাবে ছড়িয়ে ছিটিয়ে আছে যেন এক গভীর জঙ্গল, যে জঙ্গলে পাতায় ছাওয়া সবুজের পরিবর্তে বিশাল সব পাথুরে বৃক্ষ সদম্ভে দাঁড়িয়ে আছে। ২০০৭ সালেই ইউনেস্কো শিলিন পাথুরে বনকে বিশ্ব ঐতিহ্যকেন্দ্র বলে ঘোষণা করে।

## ইতিহাস
পাথরের বনের আজকের এই অবস্থায় পৌছতে লেগেছিলো প্রায় ২৭০ মিলিয়ন বছর। শত শত বছর ধরে সাগরের তলদেশে জমা হচ্ছিল চুনাপাথর। ভূ-তত্ত্ববিদদের মতে এই পাথরের বন কারস্ট টপোগ্রাফির এক নান্দনিক উদাহরণ। প্রকৃতির বিচিত্র খেয়ালে কোন এক সময় হয়তো এখানে বয়ে গিয়েছিল বড়সড় কোনো ভূমিকম্প, কিংবা রহস্যময় কোনো কারণে অত্র অঞ্চলে ঘটে এক ভৌগোলিক পরিবর্তন, সাগরের তলদেশের পানি শুকিয়ে যেতে থাকে আর সাগরের তলদেশ থেকে বেরিয়ে আসে লক্ষ বছরের পুরনো বৈচিত্রময় চুনাপাথরের পাহাড়। পাহাড়গুলো আজো তার বুকের মধ্যে ধারণ করে আছে নানাবিধ সামুদ্রিক ফসিল।

## বৈশিষ্ট্য
*সাইলন জাতীয় চিনে অঞ্চল* ৩৫০ বর্গকিলোমিটার (১৪০ বর্গমাইল) এলাকা জুড়ে রয়েছে এবং একে সাত নিম্নরূপ এলাকায় বিভক্ত করা হয়:

* বৃহত্তর ও হ্রাস পাথরের বন (大, 小 石林) - Lizijing পাথরের বন নামেও পরিচিত (李子菁 石林)
* Naigu পাথরের বন (乃 古 石林)
* Zhiyun গুহা (芝 云 洞)
* চ্যাং হ্রদ (长 湖 আক্ষরিক দীর্ঘ হ্রদ)
* ইউ হ্রদ (月 湖 আক্ষরিক চাঁদের হ্রদ)
* Dadie জলপ্রপাত (大 叠水)
* Qifeng গুহা (奇峰 洞)
thumb|right|300px|সাইলন

## সংস্কৃতি
প্রচলিত লোককাহিনী অনুসারে, প্রেমিককে বিয়ে করতে চেয়েছিল উই আদিবাসী এক মেয়ে। কিন্তু সমাজের বাধার মুখে প্রতিষ্ঠা করতে পারেনি ভালোবাসার দাবি। শোকে জমে পরে পাথর হয়ে যায় আশিমা। মাথায় স্কার্ফ এবং হাতে ঝুড়ি নিয়ে ঘুরতে থাকা মেয়ের মতো দেখতে এ পাথরটির সামনে প্রতিবছর নানা অনুষ্ঠানের আয়োজন করে উই আদিবাসীরা।

## তথ্যসূত্র

বিষয়শ্রেণী:চীনের দর্শনীয় স্থান
বিষয়শ্রেণী:চীনের জিওপার্ক
বিষয়শ্রেণী:বৈশ্বিক জিওপার্ক নেটওয়ার্কের সদস্য
বাংলাদেশ অলিম্পিক সংস্থা

**বাংলাদেশ অলিম্পিক সংস্থা** (এছাড়াও সংক্ষেপে আইওসি কোড **বিএএন** দ্বারা পরিচিত) হলো বাংলাদেশের জাতীয় অলিম্পিক কমিটি। এই সংস্থাটির ১৯৭৯ সালে প্রতিষ্ঠিত হয়েছে; প্রতিষ্ঠার ১ বছর পর ১৯৮০ সালে আন্তর্জাতিক সংস্থা আন্তর্জাতিক অলিম্পিক কমিটির স্বীকৃতি লাভ করেছে। এই সংস্থার সদর দপ্তর বাংলাদেশের ঢাকায় অবস্থিত।

বর্তমানে বাংলাদেশ অলিম্পিক সংস্থার সভাপতির দায়িত্ব পালন করছেন ওয়াকার-উজ-জামান, যিনি ২০২৪ সাল হতে এই দায়িত্বে নিয়োজিত রয়েছেন; অন্যদিকে মহাসচিবের দায়িত্ব পালন করছেন সৈয়দ শহীদ রেজা।

## ইতিহাস
১৯৭৯ সালে বাংলাদেশের বহু-ক্রীড়ার সর্বোচ্চ সংস্থা হিসেবে বাংলাদেশ অলিম্পিক সংস্থা প্রতিষ্ঠিত হয়েছে। হুসেইন মুহাম্মদ এরশাদ এই সংস্থার প্রথম সভাপতির দায়িত্ব পালন করেছেন, যিনি ১৯৭৯ হতে ১৯৯০ পর্যন্ত সভাপতির দায়িত্বে নিয়োজিত ছিলেন।

প্রতিষ্ঠার প্রায় পাঁচ বছর পর বাংলাদেশ ১৯৮৪ গ্রীষ্মকালীন অলিম্পিকে অংশগ্রহণ করার মাধ্যমে অলিম্পিক গেমসে অভিষেক করেছে।

## আরও দেখুন
* অলিম্পিকে বাংলাদেশ

## তথ্যসূত্র

## বহিঃসংযোগ
*  
* এএনওসিতে বাংলাদেশ অলিম্পিক সংস্থা 
* অলিম্পিডিয়ায় বাংলাদেশ অলিম্পিক সংস্থা 
* অলিম্পিক.কমে বাংলাদেশ অলিম্পিক সংস্থা 

বিষয়শ্রেণী:জাতীয় অলিম্পিক কমিটি
বিষয়শ্রেণী:অলিম্পিকে বাংলাদেশ
বিষয়শ্রেণী:বাংলাদেশের ক্রীড়া পরিচালনা পরিষদ
বিষয়শ্রেণী:১৯৭৯-এ বাংলাদেশে প্রতিষ্ঠিত
বিষয়শ্রেণী:১৯৭৯-এ প্রতিষ্ঠিত ক্রীড়া সংস্থা
মোহাম্মদ এজাজুল হক খান

**মো. এজাজুল হক খান** (জন্ম: ১০ অক্টোবর, ১৯৪৭) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 

## জন্ম ও শিক্ষাজীবন
মো. এজাজুল হকের পৈতৃক বাড়ি কুষ্টিয়া জেলার দৌলতপুর উপজেলার গোয়ালগ্রাম গ্রামে। তার বাবার নাম কিফাত আলী খান এবং মায়ের নাম শাহেরা খাতুন। তার স্ত্রীর নাম মলিদা খানম। তাদের এক মেয়ে, তিন ছেলে। 

## কর্মজীবন
মো. এজাজুল হক খান পাকিস্তান সেনাবাহিনীর ৩ কমান্ডো ব্যাটালিয়নে চাকরি করতেন। ১৯৭১ সালে এর অবস্থান ছিল কুমিল্লা সেনানিবাসে। ২৫ মার্চের পর পাকিস্তান সেনাবাহিনীর হাতে তিনি বন্দী হন। পাকিস্তানিরা তাকে নির্যাতন করে, তবে হত্যা করেনি। জুলাই মাসের শেষে সেনা কর্তৃপক্ষ অঙ্গীকারণামা নিয়ে তাকে মুক্তি দেয় এবং চাকরিতে পুনর্বহাল করে।

## মুক্তিযুদ্ধে ভূমিকা
১৯৭১ সালের ১৪-১৫ নভেম্বর। ভারত-বাংলাদেশ সীমান্তের জামালপুরের বকশিগঞ্জ উপজেলার অন্তর্গত কামালপুর গ্রামের মাঝামাঝি বিওপির অবস্থান। এখানে ছিল পাকিস্তান সেনাবাহিনীর শক্ত ঘাঁটি। কাঁটাতার দিয়ে ঘেরা ছিল গোটা বিওপি। বিছানো ছিল অসংখ্য মাইন ও বুবিট্র্যাপ। মূল প্রতিরক্ষার চারপাশে ছিল অনেক বাংকার। মুক্তিযুদ্ধকালে এখানে অসংখ্য যুদ্ধ সংঘটিত হয়। সেদিন অগ্রবর্তী দলের মুক্তিযোদ্ধারা পাকিস্তান সেনাবাহিনীর দুর্ভেদ্য ওই প্রতিবন্ধকতা অতিক্রম করে মূল প্রতিরক্ষায় ঢুকে যান। অনেক মুক্তিযোদ্ধা মাইন ও গুলির আঘাতে মাটিতে লুটিয়ে পড়েন। তার পরও তারা থেমে যাননি। দেশমাতৃকার প্রতি অকৃত্রিম ভালোবাসায় এগিয়ে যান। অবশ্য বিজয়ী হতে পারেননি। কুয়াশাচ্ছন্ন শীতের রাতে মুক্তিযোদ্ধারা পাকিস্তান সেনাবাহিনীর ঘাঁটির কাছাকাছি পরিখা খনন করে অবস্থান নেন। কয়েকটি দল ও উপদলে বিভক্ত ছিলেন তারা। তাদের সার্বিক নেতৃত্বে ছিলেন আবু তাহের (বীর উত্তম)। তিনি নিজেই প্রত্যক্ষ ও পরোক্ষভাবে যুদ্ধ পরিচালনা করেন। তার সঙ্গে থাকা উপদলে ছিলেন মো. এজাজুল হক খান। মধ্যরাতে শুরু হয়ে যায় তুমুল যুদ্ধ। বারুদের উৎকট গন্ধ, গোলাগুলিতে প্রকম্পিত হয় চারদিক। এ রকম যুদ্ধে রক্তপাত, একাধিক মৃত্যু ও ক্ষয়ক্ষতি অবশ্যম্ভাবী। একপর্যায়ে পাকিস্তান সেনাবাহিনীর পাল্টা আক্রমণের তীব্রতা বেড়ে যায়। মো. এজাজুল হক খানসহ মুক্তিযোদ্ধারা এতে বিচলিত হননি। বিপুল বিক্রমে তারা যুদ্ধ করেন। সমানতালে যুদ্ধ চলে। সকালের দিকে যুদ্ধের তীব্রতা কমে যায়। এ সময় অগ্রভাগে থাকা মুক্তিযোদ্ধা দলের দলনেতা অধিনায়ক আবু তাহেরকে জানান, তারা পাকিস্তানি দুর্গের প্রায় ভেতরে ঢুকে পড়েছেন। অধিনায়ক বিজয় প্রায় হাতের মুঠোয় ভেবে মো. এজাজুল হক খানদের সামনে এগিয়ে যাওয়ার নির্দেশ দেন। একটু পর তিনি নিজেও সামনে এগিয়ে যান। তখন আনুমানিক সকাল নয়টা। এমন সময় হঠাৎ পাকিস্তানি সেনাদের ছোড়া একটি শেল পড়ে অধিনায়কের সামনে। বিস্ফোরিত শেলের স্প্লিন্টার লাগে তার পায়ে। মাটিতে লুটিয়ে পড়েন তিনি। তার সঙ্গে ছিলেন তিন-চারজন মুক্তিযোদ্ধা। তারা বিভ্রান্ত হয়ে পড়েন। মো. এজাজুল হক খান ছিলেন সামনে কিছুটা এগিয়ে। তিনি দ্রুত এসে অধিনায়ককে উদ্ধার করে দ্রুত নিরাপদ স্থানে নিয়ে যান। 

## পুরস্কার ও সম্মাননা
* বীর প্রতীক

## তথ্যসূত্র

## পাদটীকা

* 

## বহিঃসংযোগ

বিষয়শ্রেণী:বীর প্রতীক
বিষয়শ্রেণী:জীবিত ব্যক্তি
বিষয়শ্রেণী:১৯৪৭-এ জন্ম
বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তি
বিষয়শ্রেণী:দৌলতপুর উপজেলা, কুষ্টিয়ার ব্যক্তি
বিষয়শ্রেণী:কুষ্টিয়া জেলার সামরিক ব্যক্তি
সংসদ বাংলাদেশ টেলিভিশন

**সংসদ বাংলাদেশ টেলিভিশন** বাংলাদেশ সরকারের একটি নিজস্ব চ্যানেল যেখানে বাংলাদেশ জাতীয় সংসদের কার্যক্রম দেখানো হয়। এটি ২৫ জানুয়ারি ২০১১ হতে সম্প্রচার শুরু করে। বর্তমানে বাংলাদেশ টেলিভিশনের সঙ্গে সমঝোতা চুক্তির ভিত্তিতে চলছে চ্যানেলটি।

চ্যানেলটি বাংলাদেশের জাতীয় সংসদ থেকে সরাসরি সম্প্রচারিত হয়। চ্যানেলের দৈনিক সম্প্রচারের শেষ দুই ঘণ্টায় অন্যান্য অনুষ্ঠান, যেমন শিক্ষামূলক এবং উন্নয়ন সম্পর্কিত অনুষ্ঠান সম্প্রচারিত হয়। সংসদ অধিবেশন না থাকলে সংসদ টেলিভিশন প্রতিদিন বিকাল ৩টা থেকে রাত ৯টা (বাংলাদেশ সময়) পর্যন্ত সম্প্রচারিত হয়। চ্যানেলটি তথ্য মন্ত্রণালয় কর্তৃক পরিচালিত হয় এবং একটি টেরিস্টেরিয়াল টেলিভিশন চ্যানেল। এটি একটি ফ্রি-টু-এয়ার টেলিভিশন চ্যানেলও।

## অনুষ্ঠানসমূহ
সংসদ অধিবেশন চলাকালে পুরো কার্যক্রম এ টেলিভিশনের মাধ্যমে সম্প্রচার করা হয়। তবে সংসদ অধিবেশন বন্ধ থাকলে প্রতিদিন বিকাল ৩টা থেকে রাত ৯টা পর্যন্ত উন্নয়ন ও শিক্ষামূলক অনুষ্ঠান সম্প্রচার করা হয়। দ্বাদশ জাতীয় সংসদ বিলুপ্তি ও স্বৈরাচারী শেখ হাসিনার পতনের পর থেকে বিকাল ৩টা থেকে রাত ৯টা পর্যন্ত এই চ্যানেল বিটিভির সম্প্রচার সিমুলকাস্ট করছে।

## সম্প্রচার মাধ্যম সমূহ
ডিজিটাল টেরিস্ট্রিয়াল সম্প্রচার: শুধুমাত্র ঢাকা,  চট্টগ্রাম ও খুলনা কেন্দ্র থেকে 
স্যাটেলাইট সম্প্রচার: দেশব্যাপী ও দেশের বাইরে। 
ইন্টারনেট সম্প্রচার: অফিশিয়াল সম্প্রচার মাধ্যম এ

## আরও দেখুন
* বাংলাদেশের টেলিভিশন কেন্দ্রের তালিকা

## তথ্যসূত্র

বিষয়শ্রেণী:বাংলাদেশের সরকারি টেলিভিশন
বিষয়শ্রেণী:বাংলাদেশের টেলিভিশন চ্যানেল
বিষয়শ্রেণী:ঢাকার গণমাধ্যম
বিষয়শ্রেণী:বাংলাদেশ সরকার
বিষয়শ্রেণী:২০১১-এ প্রতিষ্ঠিত টেলিভিশন চ্যানেল ও স্টেশন
বিষয়শ্রেণী:সংসদীয় সম্প্রচারক
বিষয়শ্রেণী:২০১১-এ বাংলাদেশে প্রতিষ্ঠিত
মোহাম্মদ আশরাফ আলী খান

শহীদ **মো. আশরাফ আলী খান** (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে। 

## জন্ম ও শিক্ষাজীবন
মো. আশরাফ আলী খানের পৈতৃক বাড়ি গোপালগঞ্জ জেলার সদর উপজেলার পশ্চিম মিজরা গ্রামে। তার বাবার নাম আবদুস সোবহান খান এবং মায়ের নাম মোছা. ছকিনা। তার স্ত্রীর নাম নূরুন নাহার বেগম। তাদের দুই মেয়ে। 

## কর্মজীবন
মো. আশরাফ আলী খান পাকিস্তান সেনাবাহিনীতে চাকরি করতেন। ১৯৭১ সালে কর্মরত ছিলেন দ্বিতীয় ইস্ট বেঙ্গল রেজিমেন্টে। ২৫ মার্চের পর কে এম শফিউল্লাহর (বীর উত্তম) নেতৃত্বে ঝাঁপিয়ে পড়েন যুদ্ধে। তিনি ব্রাভো (বি) কোম্পানির একটি প্লাটুনের দলনেতা ছিলেন। বিভিন্ন স্থানে সাহসিকতার সঙ্গে যুদ্ধ করেন।

## মুক্তিযুদ্ধে ভূমিকা
১৯৭১ সালের ৩ ডিসেম্বর মুক্তিযুদ্ধের চূড়ান্ত পর্যায়ে। ঢাকা-চট্টগ্রাম-সিলেট রেলপথে আখাউড়া রেলজংশনের কাছে আজমপুর রেলস্টেশনের অবস্থান। আখাউড়া-আজমপুর ১৯৭১ সালে সামরিক দিক থেকে খুবই গুরুত্বপূর্ণ ছিল। রাতে যুদ্ধবিরতি। মো. আশরাফ আলী খানসহ পরিশ্রান্ত মুক্তিযোদ্ধারা বিশ্রাম নিচ্ছেন। তিনি একটি উপদলের (প্লাটুন) দলনেতা। সবাই সতর্ক অবস্থায়। কেউ আধাঘুমে, কেউ জেগে। শেষ রাতে তাদের প্রতিরক্ষা অবস্থানে আকস্মিক আক্রমণ চালায় পাকিস্তানি সেনারা। নিমেষে শুরু হয়ে যায় তুমুল যুদ্ধ। চারদিকে বারুদের উৎকট গন্ধ, গোলাগুলিতে প্রকম্পিত। এ রকম যুদ্ধে রক্তপাত, একাধিক মৃত্যু ও ক্ষয়ক্ষতি অবশ্যম্ভাবী। মো. আশরাফ আলী খানসহ মুক্তিযোদ্ধারা এতে বিচলিত হননি। সাহসিকতার সঙ্গে তারা পাকিস্তান সেনাবাহিনীর আকস্মিক আক্রমণ মোকাবিলা করেন। সমানতালে যুদ্ধ চলে। সকালে পাকিস্তান সেনা-বাহিনীর আক্রমণের তীব্রতা প্রচণ্ডভাবে বেড়ে যায়। মুহুর্মুহু শেল ও রকেট এসে পড়ে মুক্তিযোদ্ধাদের অবস্থানে। শেল ও রকেটের স্প্লিন্টারের আঘাতে আহত মুক্তিযোদ্ধার সংখ্যা ক্রমে বাড়ে। তাদের আর্তনাদ ছড়িয়ে পড়ে সহযোদ্ধাদের মধ্যে। আক্রমণের প্রচণ্ডতায় আশরাফ আলী খানের সহযোদ্ধারা কিছুটা বিশৃঙ্খল হয়ে পড়েন। কেউ কেউ পিছু হটে যান। এই পরিস্থিতিতে দলনেতার ভূমিকা গুরুত্বপূর্ণ। তিনি অত্যন্ত দক্ষতার সঙ্গে সেই ভূমিকা যথাযথভাবে পালন করেন। নিজের জীবন বাজি রেখে সহযোদ্ধাদের মনে সাহস জুগিয়ে তাদের ছত্রভঙ্গ হয়ে যাওয়া থেকে রক্ষা করেন। তার প্রচেষ্টায় সহযোদ্ধারা পুনসংগঠিত ও অনুপ্রাণিত হয়ে সাহসিকতার সঙ্গে পাল্টা আক্রমণ চালান। তাদের বীরত্বে থেমে যায় বেপরোয়া পাকিস্তানি সেনাদের অগ্রযাত্রা। তুমুল যুদ্ধ চলতে থাকে। মো. আশরাফ আলী খান সহযোদ্ধাদের নিয়ে অগ্রভাগে ছিলেন। এক পর্যায়ে হতোদ্যম পাকিস্তানি সেনারা পিছু হটতে শুরু করে। এমন সময় পাকিস্তানি সেনাদের ছোড়া একঝাঁক গুলি ছুটে আসে মো. আশরাফ আলী খানের দিকে। কয়েকটি গুলি লাগে তার শরীরে। বিদীর্ণ হয়ে যায় শরীর। মাটিতে লুটিয়ে পড়েন তিনি। সহযোদ্ধারা উদ্ধার করার আগেই নিভে যায় তার জীবনপ্রদীপ। ৩০ নভেম্বর থেকে ৫ ডিসেম্বর পর্যন্ত এই এলাকায় যুদ্ধ সংঘটিত হয়। মুক্তিবাহিনীর কয়েকটি দল এ যুদ্ধে অংশ নেয়। সেদিন দিনব্যাপী রক্তক্ষয়ী যুদ্ধের পর মুক্ত হয় আজমপুর রেলস্টেশনসহ বিরাট এক এলাকা। পাকিস্তানি সেনারা পালিয়ে যায় ব্রাহ্মণবাড়িয়া শহরের দিকে। তবে যুদ্ধে আশরাফ আলী খান, তার অধিনায়ক ইবনে ফজল বদিউজ্জামানসহ (বীর প্রতীক) আট জন শহীদ হন। যুদ্ধ চলাকালেই সহযোদ্ধারা তাকে সমাহিত করেন আজমপুর রেলস্টেশনের পাশেই। তার সমাধি সংরক্ষিত। 

## পুরস্কার ও সম্মাননা
* বীর বিক্রম

## তথ্যসূত্র

## বহিঃসংযোগ

বিষয়শ্রেণী:বীর বিক্রম
বিষয়শ্রেণী:১৯৭১-এ মৃত্যু
বিষয়শ্রেণী:১৯৭১-এ শহীদ মুক্তিযোদ্ধা
বাল ঠাকরে

**বালাসাহেব ঠাকরে** (জন্ম জানুয়ারি ২৩, ১৯২৬ মৃত্যু নভেম্বর ১৭, ২০১২ ) ছিলেন একজন ভারতীয় রাজনীতিবিদ, শিবসেনা প্রতিষ্ঠাতা ও প্রধান। তার পুরো নাম বালাসাহেব কেশব ঠাকরে। তিনি হিন্দু জাতীয়তাবাদে বিশ্বাসি ছিলেন। তার মূল রাজনৈতিক কর্মকাণ্ড মূলত পশ্চিম ভারতের মহারাষ্ট্র রাজ্যের মারাঠি ভাষীদের মধ্যে ছিল। ১৯৬৬ সালে ১৯ জুন শিবসেনা গঠন করেন। ১৯৯৫ সালে  এই রাজনৈতিক দলটি ভারতীয় জনতা পার্টির (বিজেপি) সঙ্গে জোট বেঁধে মহারাষ্ট্র বিধানসভা নির্বাচনে জয় পায়।

## পেশা
ঠাকরে মুম্বইয়ের ইংরেজি ভাষার দৈনিক দ্য ফ্রি প্রেস জার্নালের সাথে কার্টুনিস্ট হিসাবে তার পেশাগত জীবন শুরু করেছিলেন, তবে ১৯৯০ সালে তিনি নিজের রাজনৈতিক সাপ্তাহিক, মার্মিকের জন্য কাগজটি রেখেছিলেন। তার রাজনৈতিক দর্শনটি মূলত তার পিতা কেশব সীতারাম ঠাকরের দ্বারা রচিত হয়েছিল, যিনি সংযুক্ত মহারাষ্ট্র (সংযুক্ত মহারাষ্ট্র) আন্দোলনের শীর্ষস্থানীয় ব্যক্তিত্ব, যিনি মারাঠি বক্তাদের পৃথক ভাষাতাত্ত্বিক রাষ্ট্র গঠনের পক্ষে ছিলেন। মার্মিকের মাধ্যমে বাল ঠাকরে মুম্বাইয়ে অ-মারাঠিদের ক্রমবর্ধমান প্রভাবের বিরুদ্ধে প্রচার করেছিলেন। ১৯ 1966 সালে, মুম্বাইয়ের রাজনৈতিক ও পেশাদার প্রাকৃতিক দৃশ্যে এবং মহারাষ্ট্রের মুসলমানদের স্বার্থের পক্ষে এবং মুম্বাইয়ের মুসলিম জনসংখ্যার কিছু অংশের বিপরীতে ঠাকরে শিবসেনা দল গঠন করেছিলেন
রাজ্যে বিশেষত মুম্বইতে তার বিশাল রাজনৈতিক প্রভাব ছিল; শিবসেনা তার প্রতিরোধকারীদের বিরুদ্ধে প্রায়শই সহিংস উপায় ব্যবহার করে।  একটি সরকারী তদন্তে দেখা গেছে যে ঠাকরে এবং মুখ্যমন্ত্রী মনোহর যোশী ১৯৯২–-১৯৯৩ বোম্বাই দাঙ্গার সময় শিবসেনার সদস্যদেরকে মুসলমানদের বিরুদ্ধে সহিংসতা করতে উদ্বুদ্ধ করেছিলেন। [৮] [৯]

১৯৬০ এর দশকের শেষের দিকে এবং ১৯৭০ এর দশকের গোড়ার দিকে, ঠাকরে প্রায় সমস্ত রাজ্যের রাজনৈতিক দলের সাথে অস্থায়ী জোট গঠন করে শিবসেনা গঠন করেছিলেন। [5] ঠাকরে মারাঠি ভাষার পত্রিকা সমানার প্রতিষ্ঠাতাও ছিলেন। [10] 1992-93 সালের দাঙ্গার পরে, তিনি এবং তার দল হিন্দুত্ববাদী অবস্থান নিয়েছিলেন। ১৯৯৯ সালে, নির্বাচন কমিশনের সুপারিশ অনুসারে ধর্মের নামে ভোট প্রার্থনা করার জন্য ঠাকরেকে ছয় বছর কোনও ভোটে ভোট দেওয়া এবং প্রতিদ্বন্দ্বিতা নিষিদ্ধ করা হয়েছিল। ঠাকরিকে একাধিকবার গ্রেপ্তার করা হয়েছিল এবং কারাগারে একটি সংক্ষিপ্ত বক্তব্য অতিবাহিত করেছিলেন, তবে তিনি কখনও তার কৃতকর্মের জন্য কোনও বড় আইনি চাপের মুখোমুখি হননি। [৪] তার মৃত্যুর পরে তাকে রাষ্ট্রীয় জানাজা দেওয়া হয়, সেখানে প্রচুর শোকের উপস্থিত ছিলেন। ঠাকরে কোনও সরকারী পদে অধিষ্ঠিত ছিলেন না, এবং তিনি কখনও আনুষ্ঠানিকভাবে তার দলের নেতা নির্বাচিত হন নি।

## সম্মাননা
তার নামে একটি স্মৃতিস্থল রয়েছে মুম্বাইয়ের পশ্চিম দাদর এর শিবাজী পার্কের নিকটে স্বতন্ত্র বীর সাভারকর রোডের পশ্চিমাংশে ও কৃষ্ণজি অর্জুন কেলুস্কর রোডের দক্ষিণাংশে ।

## তথ্যসূত্র

## বহিঃসংযোগ
* বাল ঠাকরে: কার্টুনিস্ট থেকে মারাঠা সম্রাট
* প্রয়াত বালাসাহেব ঠাকরে (১৯২৬-২০১২)

বিষয়শ্রেণী:শিবসেনার রাজনীতিবিদ
বিষয়শ্রেণী:ভারতীয় রাজনীতিবিদ
বিষয়শ্রেণী:১৯২৬-এ জন্ম
বিষয়শ্রেণী:২০১২-এ মৃত্যু
বিষয়শ্রেণী:ভারতীয় কার্টুন শিল্পী
বিষয়শ্রেণী:২০শ শতাব্দীর ভারতীয় রাজনীতিবিদ
বিষয়শ্রেণী:ভারতীয় হিন্দু ধর্মীয় গুরু
বিষয়শ্রেণী:ভারতীয় সাম্যবাদ-বিরোধী
বিষয়শ্রেণী:মুম্বইয়ের রাজনীতিবিদ
বিষয়শ্রেণী:ভারতীয় রাজনৈতিক দলের প্রতিষ্ঠাতা
বিষয়শ্রেণী:মারাঠি ভাষার লেখক
বিষয়শ্রেণী:মারাঠি রাজনীতিবিদ
বিষয়শ্রেণী:ভারতীয় হিন্দু
বিষয়শ্রেণী:হিন্দু ধর্মগুরু
বিষয়শ্রেণী:বিহারি বিরোধী মনোভাব
আজমল কাসাব

**মোহাম্মদ আজমল আমির কাসব** (; (13 সেপ্টেম্বর ১৯৮৭ - ২১ নভেম্বর ২০১২) ছিল এক পাকিস্তানি বিদ্রোহী। তিনি ভারতে ২০০৮ মুম্বাই জঙ্গি হামলায় জড়িত ছিল বলে অভিযুক্ত। কাসবই উক্ত হামলার ঘটনার সঙ্গে জড়িত একমাত্র বিদ্রোহী যাকে পুলিশ জীবিত অবস্থায় গ্রেফতার করে। পাকিস্তান সরকার প্রথমে অস্বীকার করলেও, ২০০৯ সালের জানুয়ারি মাসে স্বীকার করে নেয় যে কাসব পাকিস্তানের নাগরিক। ২০১০ সালের ৩ মে একটি ভারতীয় আদালত তাকে হত্যা, ভারতের বিরুদ্ধে যুদ্ধ ঘোষণা, বিস্ফোরক পদার্থ বহন ও অন্যান্য অপরাধে অভিযুক্ত করে। ওই বছরই ৬ মে উক্ত আদালত চারটি অপরাধের মামলায় তার মৃত্যুদণ্ড ও পাঁচটি অপরাধের মামলায় যাবজ্জীবন কারাদণ্ড ঘোষণা করে। ২০০৮ সালের ২৬ নভেম্বর নয় জন সন্ত্রাসবাদীর সহায়তায় ভারতের মুম্বই শহরে ১৬৬ জন নাগরিককে হত্যার অভিযোগে কাসবের মৃত্যুদণ্ড ঘোষিত হয়। তার বিরুদ্ধে ভারতের বিরুদ্ধে যুদ্ধঘোষণা সহ আরও ৮০টি অপরাধের অভিযোগ প্রমাণিত হয়, যার শাস্তিও মৃত্যুদণ্ড। ২০১১ সালের ২১ ফেব্রুয়ারি বোম্বাই হাইকোর্ট কাসবের মৃত্যুদণ্ডের রায় বহাল রাখে। ২০১২ সালের ২৯ আগস্ট ভারতের সুপ্রিম কোর্টও সেই রায় বহাল রাখে। ২০১২ সালের ২১ নভেম্বর সকাল সাড়ে সাতটায় কাসবের ফাঁসি কার্যকর করা হয়।

## তথ্যসূত্র

বিষয়শ্রেণী:পাকিস্তানি সন্ত্রাসী
বিষয়শ্রেণী:২০১২-এ মৃত্যু
বিষয়শ্রেণী:১৯৮৭-এ জন্ম
বিষয়শ্রেণী:পাঞ্জাবি ব্যক্তি
বিষয়শ্রেণী:ভারত কর্তৃক খুনের দায়ে দোষী সাব্যস্ত ব্যক্তি
বিষয়শ্রেণী:২১শ শতাব্দীর অপরাধী
বিষয়শ্রেণী:ইসলামি গণহত্যাকারী
বিষয়শ্রেণী:পাকিস্তানি ইসলামপন্থী
বিষয়শ্রেণী:খুনের দায়ে দোষী সাব্যস্ত পাকিস্তানি
বিষয়শ্রেণী:খুনের দায়ে মৃত্যুদণ্ড কার্যকর হওয়া ব্যক্তি
বিষয়শ্রেণী:মৃত্যুদণ্ডপ্রাপ্ত গণহত্যাকারী
বিষয়শ্রেণী:মহারাষ্ট্রের বন্দী ও আটক
বিষয়শ্রেণী:ভারত কর্তৃক ২১শ শতাব্দীতে মৃত্যুদণ্ড কার্যকর করা ব্যক্তি
বিষয়শ্রেণী:ওকারা জেলার ব্যক্তি
আবদুল মালেক (দ্ব্যর্থতা নিরসন)

**আবদুল মালেক** নামটি নিম্নের ব্যক্তিবর্গকে নির্দেশ করতে পারে:
* আবদুল মালেক বীর প্রতীক খেতাব প্রাপ্ত মুক্তিযোদ্ধা।
* আবদুল মালেক পাটোয়ারী, বীর প্রতীক খেতাব প্রাপ্ত মুক্তিযোদ্ধা।
* আবদুল মালেক (বীর প্রতীক), বীর প্রতীক খেতাব প্রাপ্ত মুক্তিযোদ্ধা।
* আবদুল মালেক (মুক্তিযোদ্ধা), বীর প্রতীক খেতাব প্রাপ্ত মুক্তিযোদ্ধা।
* আবদুল মালেক (বীর বিক্রম), বীর বিক্রম খেতাব প্রাপ্ত মুক্তিযোদ্ধা।
* আবদুল মালেক (সচিব), বাংলাদেশি সরকারি কর্মকর্তা।

## আরও দেখুন

* আব্দুল মালেক (দ্ব্যর্থতা নিরসন) – দ্ব্যর্থতা নিরসন পাতা।

বিষয়শ্রেণী:আরবি পুরুষবাচক প্রদত্ত নাম
বিষয়শ্রেণী:পুরুষবাচক প্রদত্ত নাম
আবুল হাসান (ক্রিকেটার)

:

**আবুল হাসান** (জন্ম: ৫ আগস্ট ১৯৯২) একজন বাংলাদেশী ক্রিকেট খেলোয়াড়। ২০১২ সালে ২০১২-১৩ মৌসুমের ওয়েস্ট-ইন্ডিজ ও বাংলাদেশের মধ্যকার আন্তর্জাতিক টেস্ট ক্রিকেট সিরিজের মাধ্যমে তার আন্তর্জাতিক অভিষেক হয়। তিনি বাংলাদেশের পক্ষে ৬৫তম টেস্ট ক্রিকেটার।

## রাজু
অভিষেক টেস্টে ১০ নম্বরে ব্যাট করে সেঞ্চুরি করেন । সর্বশেষ এই কীর্তিটা গড়েছিলেন অস্ট্রেলীয় ব্যাটসম্যান রেগি ডাফ, ১৯০২ সালে। দীর্ঘ ১১০ বছর শেখ আবু নাসের স্টেডিয়াম একই কীর্তির পুনরাবৃত্তি করলেন আবুল হাসান। কিন্তু রেগি ডাফ খুব অল্প বয়সেই মারা যান।

আরও যেসব রেকর্ড করেন :
* তৃতীয় বাংলাদেশী ক্রিকেটার হিসাবে অভিষেক টেস্টে সেঞ্চুরি করেন । 
* ক্রিকেট ইতিহাসের ৪র্থ ব্যাটসম্যান হিসাবে ১০নং এ সেঞ্চুরি করেন এবং টেস্ট ক্রিকেট ইতিহাসের ২য় ব্যাটসম্যান হিসাবে ১০নং এ সেঞ্চুরি করেন।
* অভিষেক ইনিংসে ১০ নম্বরে নেমে টেস্ট ইতিহাসে প্রথম সেঞ্চুরি। আগের সর্বোচ্চ ৫৯ ছিল পাকিস্তানের রশিদ খানের, ১৯৮২ সালে। 

## তথ্যসূত্র

বিষয়শ্রেণী:১৯৯২-এ জন্ম
বিষয়শ্রেণী:জীবিত ব্যক্তি
বিষয়শ্রেণী:বাংলাদেশী ক্রিকেটার
বিষয়শ্রেণী:বাংলাদেশের টেস্ট ক্রিকেটার
বিষয়শ্রেণী:টেস্ট ক্রিকেট অভিষেকে সেঞ্চুরি করা ক্রিকেটার
বিষয়শ্রেণী:বাংলাদেশের টুয়েন্টি২০ আন্তর্জাতিক ক্রিকেটার
বিষয়শ্রেণী:বাংলাদেশের একদিনের আন্তর্জাতিক ক্রিকেটার
বিষয়শ্রেণী:রাজশাহী রয়্যালসের ক্রিকেটার
বিষয়শ্রেণী:লিজেন্ডস অব রূপগঞ্জের ক্রিকেটার
বিষয়শ্রেণী:সিলেট বিভাগের ক্রিকেটার
বিষয়শ্রেণী:আবাহনী লিমিটেডের ক্রিকেটার
বিষয়শ্রেণী:বাংলাদেশ পূর্বাঞ্চলের ক্রিকেটার
বিষয়শ্রেণী:ঢাকা ডমিনেটর্সের ক্রিকেটার
বিষয়শ্রেণী:সিলেট স্ট্রাইকার্সের ক্রিকেটার
বিষয়শ্রেণী:রংপুর রাইডার্সের ক্রিকেটার
বিষয়শ্রেণী:কলাবাগান ক্রীড়া চক্রের ক্রিকেটার
বিষয়শ্রেণী:সিলেট বিভাগ থেকে আগত ক্রিকেটার
বিষয়শ্রেণী:২১শ শতাব্দীর বাংলাদেশী পুরুষ ক্রীড়াবিদ
অষ্টক সংখ্যা পদ্ধতি

**অষ্টক সংখ্যা পদ্ধতি** ( *অকটাল নাম্বার সিস্টেম*; সংক্ষেপে Oct) বলতে ৮-ভিত্তিক একটি সংখ্যা পদ্ধতি বা গণনা পদ্ধতি। অর্থাৎ প্রতিটি সংখ্যার জন্য শুধুমাত্র ৮টি সম্ভাব্য অঙ্ক নিয়ে অষ্টক সংখ্যা পদ্ধতি গঠিত হয়। অঙ্কগুলি হলো ০ থেকে ৭ পর্যন্ত।

সমাজের সর্বত্র প্রচলিত দশমিকে যখন একটি গণনা ৯, ১৯ ইত্যাদি অতিক্রম করে, তখন গণনা ০ থেকে পুনরায় শুরু হয়। কিন্তু পরবর্তী ঘরের অঙ্কের মান এক বৃদ্ধি পায় (৯-এর পরে আসে ১০, ১৯-এর পরে আসে ২০)। একইভাবে, অষ্টক পদ্ধতিতে গণনা যখন ৭ অতিক্রম করে, তখন ০ থেকে গণনা পুনরায় আরম্ভ হয় এবং পরবর্তী ঘরের অঙ্কের মান ১ বৃদ্ধি পায়। সুতরাং ৭-এর পরে আসে ১০ (দশমিক সংখ্যা পদ্ধতিতে যার মান ৮x১ = ৮), ১৭-এর পরে আসে ২০ (দশমিক সংখ্যা পদ্ধতিতে যার মান ৮x২ = ১৬)।

## সংখ্যা পদ্ধতির রূপান্তর ঃ-
থাম্ব|ডান|অষ্টক সংখ্যা পদ্ধতিতে রূপান্তর
থাম্ব|ডান|অষ্টক সংখ্যা পদ্ধতি থেকে বাইনারিতে রূপান্তর
### অষ্টক সংখ্যা থেকে দশমিক সংখ্যায় রূপান্তর
অষ্টক সংখ্যা থেকে দশমিক সংখ্যায় রূপান্তর করার সূত্র হলো :

a_0*8^0+a_1*8^1+a_2*8^2...
যেখানে a গুলি হলো অষ্টক সংখ্যা পদ্ধতির অঙ্ক।

### দশমিক সংখ্যা থেকে অষ্টক সংখ্যায় রূপান্তর
ক্রমাগত দশমিক সংখ্যাকে ৮ দিয়ে ভাগ করে যেতে থাকলে যে ভাগশেষ হয়, সেগুলোকে উলটে লিখলেই তুল্য অষ্টক সংখ্যা পাওয়া যায়।

## তথ্যসূত্র

বিষয়শ্রেণী:সংখ্যাপদ্ধতি
বিষয়শ্রেণী:গণিত
বিষয়শ্রেণী:দ্বিমিক পাটিগণিত
আবদুল মালেক (মুক্তিযোদ্ধা)

:*একই নামের অন্যান্য ব্যক্তিবর্গের জন্য দেখুন [[আবদুল মালেক (দ্ব্যর্থতা নিরসন)]]।*

**আবদুল মালেক** (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 

## জন্ম ও শিক্ষাজীবন
আবদুল মালেকের পৈতৃক বাড়ি সিলেট জেলার গোলাপগঞ্জ উপজেলার নগর গ্রামে। তার বাবার নাম মোয়াজির আলী এবং মায়ের নাম হারী বিবি। তার স্ত্রীর নাম রেহেনা সিকদার। তাদের দুই ছেলে।

## কর্মজীবন
আবদুল মালেক চাকরি করতেন ইপিআরের সিগণ্যালসে। ১৯৭১ সালে কর্মরত ছিলেন ঢাকার পিলখানা সদর দপ্তরে। ২৫ মার্চ রাতে আক্রান্ত হওয়ার পর আরও সাতজনের সঙ্গে কৌশলে পালাতে সক্ষম হন। এরপর যশোর হয়ে ভারতে যান। তাকে আবু ওসমান চৌধুরীর নেতৃত্বাধীন দলে অন্তর্ভুক্ত করা হয়। আবদুল মালেক পরে ৮ নম্বর সেক্টরের লালবাজার সাবসেক্টরে যুদ্ধ করেন। অনেক যুদ্ধে তিনি প্রত্যক্ষভাবে অংশ নেন। এর মধ্যে রতনপুর, বাগোয়ান বাগান, শিমুলতলার যুদ্ধ উল্লেখযোগ্য। 

## মুক্তিযুদ্ধে ভূমিকা
ভারত-বাংলাদেশ সীমান্ত এলাকায় মেহেরপুর জেলার জেলা সদরের দক্ষিণে মুজিবনগরের অবস্থান। (১৯৭১ সালের আগে বৈদ্যনাথতলা, ১৭ এপ্রিল মুজিবনগর নামকরণ করা হয়)। মুক্তিযুদ্ধকালে ভারত থেকে বাংলাদেশে রাতে প্রায়ই আসতেন আবদুল মালেকসহ একদল মুক্তিযোদ্ধা। তাদের দলনেতা ছিলেন আবদুল মতিন পাটোয়ারী। রাতে টহল শেষে সকালে তারা ফিরে যেতেন ভারতের মাটিতে। মুক্তিযোদ্ধাদের তৎপরতা ও চলাচল সীমিত রাখতে পাকিস্তান সেনাবাহিনীও রাতে ওই এলাকায় আসত। সারা রাত গোপনে কোনো স্থানে অবস্থান করত। মাঝেমাঝে টহলও দিত। এর ফলে আবদুল মালেকরা প্রায়ই পাকিস্তান সেনাবাহিনীর মুখোমুখি হতেন এবং পাকিস্তানিদের আক্রমণ করতেন। এভাবে তারা কয়েকবার গেরিলা অপারেশন করেন এবং এর মাধ্যমে তারা পাকিস্তানিদের ক্ষয়ক্ষতিও করেন বেশ। এরই ধারাবাহিকতায় ২৪ নভেম্বর রাতে আবদুল মালেকরা সীমান্তসংলগ্ন বাংলাদেশের মাটিতে আসেন এবং সারা রাত টহল দেন। পরদিন ২৫ নভেম্বর সকালে ভারতের মাটিতে ফিরে যাবেন—এমন সময় তারা পাকিস্তান সেনাবাহিনীর একটি দলের মুখোমুখি হন। শুরু হয় দুই পক্ষে তুমুল সম্মুখযুদ্ধ। পাকিস্তান সেনাবাহিনীর দলটি সেনা আর রাজাকার-সমন্বয়ে মিশ্রিত দল ছিল এবং ছিল বেশ বড়। আবদুল মালেকসহ মুক্তিযোদ্ধারা সাহসিকতার সঙ্গে তাদের বিরুদ্ধে যুদ্ধ করেন। প্রায় তিন ঘণ্টা সম্মুখযুদ্ধেল পর পাকিস্তানিরা পিছু হটে যায়। যুদ্ধে পাকিস্তানিদের দু-তিনজন নিহত ও কয়েকজন আহত হয়। তিনজন সেনা ও আটজন রাজাকারকে মুক্তিযোদ্ধারা আটক করতে সক্ষম হন মুক্তিযোদ্ধারা। দূরে অবস্থানরত পাকিস্তানিরা তখনও তাদের লক্ষ্য করে গুলি করে। তখন আবদুল মালেক গুলিবিদ্ধ হয়ে আহত হন। 

## পুরস্কার ও সম্মাননা
* বীর প্রতীক

## তথ্যসূত্র

## বহি:সংযোগ

বিষয়শ্রেণী:বীর প্রতীক
বিষয়শ্রেণী:জীবিত ব্যক্তি
বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তি
আবুল হাসান (কবি)

:
থাম্ব|ঢাকার বনানী কবরস্থানে কবির কবর
**আবুল হাসান** (জন্ম: ৪ আগস্ট ১৯৪৭ – ২৬ নভেম্বর ১৯৭৫) বাংলাদেশের একজন আধুনিক কবি যিনি ষাটের দশকের সঙ্গে চিহ্নিত। পেশায় তিনি সাংবাদিক ছিলেন। তার প্রকৃত নাম আবুল হোসেন মিয়া আর সাহিত্যিক নাম আবুল হাসান। তিনি ষাটের দশকের জনপ্রিয় কবিদের একজন এবং সত্তুরের দশকেও গীতল কবিতার জন্য উল্লেখযোগ্য জনপ্রিয়তা লাভ করেন। 

## জন্ম
কবি ও সাংবাদিক আবুল হাসান তৎকালীন ফরিদপুর জেলার গোপালগঞ্জ মহকুমা বর্তমান গোপালগঞ্জ জেলার টুঙ্গীপাড়ার বর্নি গ্রামে মাতুলালয়ে জন্মগ্রহণ করেন। তার পৈতৃক নিবাস পিরোজপুর জেলার নাজিরপুরের ঝনঝনিয়া গ্রামে। তার পিতা আলতাফ হোসেন মিয়া ছিলেন একজন পুলিশ অফিসার।

## শিক্ষা ও কর্মজীবন
আবুল হাসান ঢাকার আরমানিটোলা সরকারি বিদ্যালয় থেকে ১৯৬৩ সালে এস.এস.সি পাশ করেন। তারপর বরিশালের বিএম কলেজ থেকে উচ্চ মাধ্যমিক পাস করেন। পরবর্তীকালে তিনি ঢাকা বিশ্ববিদ্যালয়ে ইংরেজিতে অনার্স নিয়ে বি.এ শ্রেণিতে ভর্তি হন, কিন্তু পরীক্ষা শেষ না করেই ১৯৬৯ সালে দৈনিক ইত্তেফাকের বার্তাবিভাগে যোগদান করেন। পরে তিনি গণবাংলা (১৯৭২-১৯৭৩) এবং দৈনিক জনপদ-এ (১৯৭৩-৭৪) সহকারী সম্পাদকের দায়িত্ব পালন করেন। আবুল হাসান অল্প বয়সেই একজন সৃজনশীল কবি হিসাবে খ্যাতিলাভ করেন। মাত্র এক দশকের কাব্যসাধনায় তিনি আধুনিক বাংলার ইতিহাসে এক বিশিষ্ট স্থান অধিকার করেন। আত্মত্যাগ, দুঃখবোধ, মৃত্যুচেতনা, বিচ্ছিন্নতাবোধ, নিঃসঙ্গচেতনা, স্মৃতিমুগ্ধতা ও মুক্তিযুদ্ধের চেতনা আবুল হাসানের কবিতায় সার্থকভাবে প্রতিফলিত হয়েছে। ১৯৭০ সালে এশীয় কবিতা প্রতিযোগিতায় তিনি প্রথম হন।

## প্রকাশিত গ্রন্থ
### কবিতাপুস্তক
* *রাজা যায় রাজা আসে* (১৯৭২)
* *যে তুমি হরণ করো* (১৯৭৪)
* *পৃথক পালঙ্ক* (১৯৭৫)

### গল্প
* *আবুল হাসান গল্প- সংগ্রহ* (১৯৯০)

### কাব্যনাট্য
* *ওরা কয়েকজন* (১৯৮৮)

## সংকলন
* আবুল হাসান রচনা সমগ্র

## পুরস্কার
* বাংলা একাডেমি সাহিত্য পুরস্কার (১৯৭৫)
* একুশে পদক (১৯৮২)

## তথ্যসূত্র

## বহি:সংযোগ

বিষয়শ্রেণী:১৯৪৭-এ জন্ম
বিষয়শ্রেণী:১৯৭৫-এ মৃত্যু
বিষয়শ্রেণী:২০শ শতাব্দীর বাংলাদেশী কবি
বিষয়শ্রেণী:২০শ শতাব্দীর বাঙালি কবি
বিষয়শ্রেণী:ভাষা ও সাহিত্যে একুশে পদক বিজয়ী
বিষয়শ্রেণী:কবিতায় বাংলা একাডেমি সাহিত্য পুরস্কার বিজয়ী
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:গোপালগঞ্জ জেলার কবি
বিষয়শ্রেণী:২০শ শতাব্দীর পুরুষ লেখক
বিষয়শ্রেণী:২০শ শতাব্দীর সাংবাদিক
বিষয়শ্রেণী:বাঙালি লেখক
বিষয়শ্রেণী:বাংলাদেশী পুরুষ কবি
বিষয়শ্রেণী:বাংলাদেশী সাংবাদিক
বিষয়শ্রেণী:একুশে পদক বিজয়ী
বিষয়শ্রেণী:বাংলা একাডেমি সাহিত্য পুরস্কার বিজয়ী
বিষয়শ্রেণী:২০শ শতাব্দীর কবি
বিষয়শ্রেণী:গোপালগঞ্জ জেলার ব্যক্তি
আবুল হাসান (দ্ব্যর্থতা নিরসন)

**আবুল হাসান** বলতে যাদেরকে বোঝানো হতে পারে;

* আবুল হাসান (ক্রিকেটার) –বাংলাদেশী ক্রিকেটার।
* আবুল হাসান (কবি) –বাংলাদেশী কবি।
* আবুল হাসান যশোরী –একজন মুক্তিযুদ্ধা, মুহাদ্দিস, রাজনীতিক ও ইসলামী চিন্তাবিদ।
* আবু হাসান শাহরিয়ার –বাংলাদেশের একজন আধুনিক কবি, সাহিত্যিক ও সাংবাদিক।
* আবুল হাসান চৌধুরী –বাংলাদেশি রাজনীতিবিদ এবং সাবেক পররাষ্ট্র প্রতিমন্ত্রী।
* আবুল হাসান আলি আল হাসানি নদভি –আন্তর্জাতিক খ্যাতিসম্পন্ন একজন ইসলামিক চিন্তাবিদ, ঐতিহাসিক, লেখক এবং পণ্ডিত ব্যক্তিত্ব।
* আবুল হাসান মাহমুদ আলী –বাংলাদেশী রাজনীতিবিদ ও কুটনৈতিক। সাবেক পররাষ্ট্র মন্ত্রী।
* আবুল-হাসান আল-মুহাজির –ইসলামিক স্টেট অব ইরাক অ্যান্ড লেভ্যান্টের একজন সরকারী মুখপাত্র হিসেবে দায়িত্ব পালন করছেন।
* আবুল হাসান আল উকলিদিসি –আরব গণিতবিদ। তিনি দামেস্ক ও বাগদাদে কর্মরত ছিলেন।
* আবুল হাসনাত মোহাম্মদ কামারুজ্জামান –বাংলাদেশের প্রথম স্বরাষ্ট্র মন্ত্রী এবং বাংলাদেশের স্বাধীনতা সংগ্রামের অন্যতম নেতা।
পানিসরা

**পানিসরা**(Grewia serrulata. Syn-G. laevigata) বাংলাদেশ, ভারত, নেপাল, ভুটান, অস্ট্রেলিয়া, আফ্রিকার উষ্ণমণ্ডল এবং মিয়ানমারেও সহজলভ্য এক ধরনের গাছ। ফুল ও ফলের মৌসুম ফেব্রুয়ারি থেকে মে মাস পর্যন্ত বিস্তৃত। তবে প্রধান প্রস্ফুটনকাল শরৎ-হেমন্ত।

## ব্যবহার
গাছ হাড়ভাঙা, বদহজম, বাতজ্বর, পক্ষাঘাত ও নাকের পলিপ রোগে ব্যবহার্য। পাতা গোখাদ্য, বাকলের তন্তু থেকে দড়ি বানানো যায়। কাঠ সাধারণত জ্বালানি হিসেবেই কাজে লাগে।

## আকার
সাধারণত বড় ধরনের গুল্ম বা ছোটখাটো বৃক্ষ হতে পারে। পাতা ভল্লাকার, ৫ থেকে ২০ সেন্টিমিটার দীর্ঘ। মঞ্জরিদণ্ড পুষ্পবৃন্তের সমান লম্বা। ফুল সাদা, আড়াই থেকে ৩ সেন্টিমিটার চওড়া, কাক্ষিক ও কুঁড়ি আয়তাকার। বৃত্যংশ পাঁচটি, আয়তাকার, রসালো, দুই খাঁজযুক্ত। বাইরে সবুজ, ভেতরে সাদা। পাপড়ির সংখ্যা পাঁচ, ডিম্বাকার, সাদা, ঝিল্লিময়, রোমহীন ও শীর্ষ ভোঁতা। পুংকেশর অসংখ্য। গর্ভাশয় রোমশ, গর্ভদণ্ড রোমহীন।

## চিত্রশালা

Grewia damine in Hyderabad W2 IMG 9430.jpg
Grewia flavescens (G pilosa)- Khatkhati in Hyderabad, AP W IMG 9130.jpg
Grewia tiliaefolia flowers & leaves in Hyderabad W2 IMG 9422.jpg
Kleinhovia hospita flower IMG 9203.jpg
Grewia damine in Hyderabad W2 IMG 9430.jpg

## তথ্যসূত্র

বিষয়শ্রেণী:বৃক্ষ
বিষয়শ্রেণী:কার্ল লিনিয়াস কর্তৃক নামকরণকৃত উদ্ভিদের ট্যাক্সা
আফগানিস্তান জাতীয় ক্রিকেট দল

**আফগানিস্তান ক্রিকেট দল** (, ) আফগানিস্তানের জাতীয় ক্রিকেট দলের প্রতিনিধিত্বকারী দল। ১৯৯৫ সালে আফগানিস্তান ক্রিকেট বোর্ড গঠিত হয়। ২০০১ সালে আফগানিস্তান আইসিসির অন্তর্ভুক্ত সহযোগী সদস্য নির্বাচিত হয় এবং ২০০৩ সালে এশিয়ান ক্রিকেট কাউন্সিল এর সদস্য পদ লাভ করে। ২০০১ সালে প্রথম জাতীয় দল গঠিত হয়।

২০০৯ সালে তারা বিশ্বকাপ বাছাই পর্ব প্রতিযোগিতায় অংশ নেয়। ২০১০ সালে আফগানিস্তান আন্তর্মহাদেশীয় কাপে স্কটল্যান্ডকে হারিয়ে শিরোপা অর্জন করে।
তারা ২০১০ সালে টি-২০ বিশ্বকাপ খেলার যোগ্যতা অর্জন করে। সি-গ্রুপে ভারত ও দক্ষিণ আফ্রিকার সাথে খেলে। তাদের প্রথম ম্যাচে ভারতের বিপক্ষে নূর আলীর করা হাফ সেঞ্চুরির সুবাদে ১১৫ রান করে কিন্তু তারা ম্যাচটি ৮ উইকেটে হেরে যায়। ২য় ম্যাচেও দক্ষিণ আফ্রিকার সাথে ৫৯ রানে হেরে টুর্নামেন্ট থেকে বিদায় নেয়।

২০১১ সালে আফগানিস্তান টি-২০ র‌্যাঙ্কিংয়ে নবম হয়।

আফগানিস্তান ২০১১ সালের বিশ্বকাপ খেলতে না পারলেও ২০১৩ সাল পর্যন্ত ৪ বছরের জন্য আন্তর্জাতিক একদিনের ম্যাচ খেলার যোগ্যতা অর্জন করে। ২০০৯ সালে আফগানিস্তান এসিসি টি-২০ কাপে খুবই ভাল খেলে, তারা গ্রুপের ৫টি ম্যাচই জিতে যায় এবং সংযুক্ত আরব আমিরাতকে ফাইনালে ৮৪ রানে পরাজিত করে শিরোপা জিতে নেয়।

## ইতিহাস
২০০৯ সালে তারা বিশ্বকাপ বাছাই পর্ব প্রতিযোগিতায় অংশ নেয়। ২০১০ সালে আফগানিস্তান আন্তঃমহাদেশীয় কাপে স্কটল্যান্ডকে হারিয়ে শিরোপা অর্জন করে। তারা ২০১০ সালে টি-২০ বিশ্বকাপ খেলার যোগ্যতা অর্জন করে। সি-গ্রুপে ভারত ও দক্ষিণ আফ্রিকার সাথে খেলে। তাদের প্রথম ম্যাচে ভারতের বিপক্ষে নূর আলীর করা হাফ সেঞ্চুরির সুবাদে ১১৫ রান করে কিন্তু তারা ম্যাচটি ৮ উইকেটে হেরে যায়। ২য় ম্যাচেও দক্ষিণ আফ্রিকার সাথে ৫৯ রানে হেরে টুর্নামেন্ট থেকে বিদায় নেয়।

২০১১ সালে আফগানিস্তান টি-২০ র‌্যাঙ্কিংয়ে নবম হয়।

আফগানিস্তান ২০১১ সালের বিশ্বকাপ খেলতে না পারলেও ২০১৩ সাল পর্যন্ত ৪ বছরের জন্য আন্তর্জাতিক একদিনের ম্যাচ খেলার যোগ্যতা অর্জন করে। ২০০৯ সালে আফগানিস্তান এসিসি টি-২০ কাপে খুবই ভাল খেলে, তারা গ্রুপের ৫টি ম্যাচই জিতে যায় এবং সংযুক্ত আরব আমিরাতকে ফাইনালে ৮৪ রানে পরাজিত করে শিরোপা জিতে নেয়।

### ওডিআই মর্যাদা
**আফগানিস্তান জাতীয় ক্রিকেট দল** ২০০৯ সালে অনুষ্ঠিত ২০১১ সালের বিশ্বকাপ বাছাইপর্ব থেকে বিদায় নেয়। তবে খেলতে না পারলেও ২০১৩ সাল পর্যন্ত ৪ বছরের জন্য ওডিআই ম্যাচ খেলার যোগ্যতা অর্জন করে। আফগানিস্তান তাদের প্রথম ওডিআই স্কটল্যান্ডের বিরুদ্ধে খেলে এবং তাতে ৮৯রানে জয়ী হয়।

## ঘরের মাঠ
দীর্ঘকালের আফগানিস্তান যুদ্ধ-এর কারণে দলটি তাদের দেশের মাটিতে আন্তর্জাতিক ক্রিকেট খেলে না। প্রথমে সংযুক্ত আরব আমিরাত তে আয়োজন করলেও বর্তমানে ভারতের নবনির্মিত ২৫,০০০ আসনবিশিষ্ট **[[রাজীব গান্ধী আন্তর্জাতিক ক্রিকেট স্টেডিয়াম, দেরাদুন|দেরাদুন আন্তর্জাতিক ক্রিকেট স্টেডিয়াম]]** দলটির ঘরের মাঠ হিসেবে পরিচিত।

## দলীয় সদস্য

## তথ্যসূত্র

## বহিঃসংযোগ
* আফগানিস্তান ক্রিকেট
* আফগানিস্তান ক্রিকেট প্রাতিষ্ঠানিক ওয়েবসাইট 
* আফগানিস্তান জাতীয় ক্রিকেট বোর্ড প্রাতিষ্ঠানিক ওয়েবসাইট

বিষয়শ্রেণী:আফগানিস্তানে ক্রিকেট
বিষয়শ্রেণী:জাতীয় ক্রিকেট দল
বিষয়শ্রেণী:আন্তর্জাতিক ক্রিকেটে আফগানিস্তান
বিষয়শ্রেণী:আফগানিস্তানের জাতীয় ক্রীড়া দল
বিষয়শ্রেণী:লরিয়াস বিশ্ব ক্রীড়া পুরস্কার বিজয়ী
গামা বণ্টন

পরিসংখ্যানবিদ্যাতে ব্যবহৃত বিভিন্ন সম্ভাব্যতা বণ্টনের মধ্যে গামা বণ্টন (Gamma Distribution) একটি গুরুত্বপূর্ণ বণ্টন। গামা বণ্টনের চিহ্ন হিসেবে সচরাচর G_A(\alpha,\beta)কে ব্যবহার করা হয়। নানাবিধ প্রাকৃতিক প্রক্রিয়াতে গামা বণ্টন দেখা যায়। বিশেষ করে যেখানে পয়সন বণ্টন অনুসরণকারী ঘটনার মধ্যবর্তী সময়ের প্রসঙ্গ নিয়ে আলোচনা আসে।


[thumb|right|320px|Illustration of the Gamma PDF for parameter values over ''k'' and ''x'' with ''θ'' set to 1,&nbsp;2,&nbsp;3,&nbsp;4,&nbsp;5&nbsp;and&nbsp;6. One can see each ''θ'' layer by itself here [http://commons.wikimedia.org/wiki/File:Gamma-PDF-3D-by-k.png] as well as by&nbsp;''k'' [http://commons.wikimedia.org/wiki/File:Gamma-PDF-3D-by-Theta.png] and&nbsp;''x''. [http://commons.wikimedia.org/wiki/File:Gamma-PDF-3D-by-x.png].](https://bn.wikipedia.org/wiki/%E0%A6%9A%E0%A6%BF%E0%A6%A4%E0%A7%8D%E0%A6%B0:Gamma-PDF-3D.png)

এখানে ব্যবহৃত \Thetaকে বলা হয় প্যারামিটার স্পেস (প্যারামিটারের মানের সেট)। গামা বণ্টন \alpha,\betaদুটো প্যারামিটারের উপর নির্ভর করে | \Gamma (\alpha)কে বলা হয় গামা ফাংশন(gamma function) । গামা বণ্টনকে \alpha = 1, \beta = \lambda^{-1} বসিয়ে সূচকীয় বণ্টন(expoential distribution) এ পরিণত করা যায় | | সেজন্য এভাবে লেখা যায় : G_A(1,\lambda^{-1}) = E_X(\lambda)

**গামা ফাংশনের বৈশিষ্ট্য :**



বিষয়শ্রেণী:Statistics
বিষয়শ্রেণী:Probability
বিষয়শ্রেণী:পরিসংখ্যান
বিষয়শ্রেণী:সম্ভাব্যতা
বিষয়শ্রেণী:গৌণিক ও দ্বিপদী বিষয়